चाहे जितने भी दावे हमारे सत्ताधारी नेताओं ने किया हो परन्तु कटु सत्य यह है कि सारे दावे खोखले सिद्ध हो रहे हैं । प्रधानमंत्री की वाकपटुता और उनका जम्बो उप–प्रधानमंत्री और मंत्री मण्डल की सेना ने फिलहाल जनता की किसी भी सोच पर अपने आपको सिद्ध नहीं किया है । अब तो राजधानी भी मधेश के सुर में सुर मिलाने लगी है, हाँ आवाज में तपिश फिलहाल ज्यादा नजर नहीं आ रही है । परन्तु अगर यही आलम रहा तो वह असर भी दिख ही जाएगा ।आश्चर्य तो यह है कि ८५-८६ दिनों के मधेश आन्दोलन के बावजूद भी प्रधानमंत्री जी को सिर्फ नाकाबन्दी दिख रही है । कभी तो कहते हैं कि ज नता अपना भार स्वयं उठाएँ तो कभी कहते हैं कि नाकाबन्दी खत्म होने की खबर आ रही है । क्या इस ढुलमुल नीति से ही वो देश चलाने की सोच रहे हैं ? जनता की जिन्दगी को सहजता प्रदान करने के लिए कोई स्पष्ट नीति सामने नहीं आ रही । रिपोटर्स क्लब में भारतीय राजदूत महोदय ने स्पष्ट कहा है कि प्रधानमंत्री द्वारा यह कहा जाना कि नाकाबन्दी खुलने की खबर आई है सही नहीं है । इंधन आपूर्ति तब तक सहज नहीं हो सकती जबतक बीरगंज नाका पर माहोल सहज नहीं हो जाता । उन्होंने कहा कि काठमान्डू से अधिक तराई की जनता समस्याओं को झेल रही है और सरकार को उसपर ध्यान देना चाहिए यथाशीघ्र मधेश को सम्बोधन कर समस्या का हल निकालना चाहिए ।